કાનમાંથી બહાર આવતો ચીકણો પદાર્થ એ કાનની ગંદકી અથવા સફાઈની ઉણપનું પ્રતીક છે, એવી આપણી સામાન્ય ધારણા છે. પરંતુ એવું નથી કાનમાંથી બહાર આવતો પીળાશ પડતો ચીકણો પદાર્થ, કે જે કાનની નળીમાંથી નીકળીને બહાર આવે છે, એ કોઈ ખરાબ અથવા નુકસાનદેય વસ્તુ નથી. એ કોઈ ગંદકી પણ નથી, પણ એ કાનને લગતી સહજ અને કુદરતી બાબત છે. આ ચીકણા પદાર્થને સતત સાફ કરતા રહેવું એ તમને કાનમાં થતા ચેપથી બચાવશે, એવું જરાય નથી, ઉલટું એમ કરવાથી તો તમારા કાનના સંક્રમિત થવાની સંભાવના વધી જાય છે. હકીકતમાં તો આ ચીકણો પદાર્થ કાનની નળીની નાજુક ચામડીનું રક્ષણ કરે છે અને બેક્ટેરિયા જેવા કીટાણુઓથી, ઝીણાં ઝીણાં જીવજંતુઓથી, અને પાણીથી કાનનું રક્ષણ કરે છે. કાનનું આ ચીકણું પ્રવાહી ત્યારે જ ચિંતાનો વિષય બને છે જયારે એનો અતિરેક થઈ જાય, એ કઠણ થઈને જામી જાય અથવા એને લીધે દુખાવો અથવા અકળામણ અનુભવાય, કે પછી શ્રવણશક્તિમાં ઘટાડો અનુભવાય,પરંતુ એવું ભાગ્યે જ થાય છે.